b'\n_START_ARTICLE_\nIvan Ru\xc5\xbei\xc4\x87\n_START_PARAGRAPH_\nIvan Ru\xc5\xbei\xc4\x87 (Hreljin kod Bakra, 1849. - Zagreb, 22. sije\xc4\x8dnja 1915.), hrvatski odvjetnik, prava\xc5\xa1ki politi\xc4\x8dar star\xc4\x8devi\xc4\x87anac, katoli\xc4\x8dki aktivist i dobrotvor. Mla\xc4\x91i je brat hrvatskog ko\xc5\xbearskog obrtnika, veleposjednika, tvorni\xc4\x8dara i ku\xc4\x87evlasnika, kulturnog djelatnika i politi\xc4\x8dkog radnika, gradona\xc4\x8delnika i istaknutog hrvatskog rodoljuba Gjure Ru\xc5\xbei\xc4\x87a.\n_START_SECTION_\n\xc5\xa0kolovanje i rad\n_START_PARAGRAPH_\nDr. Ivan Ru\xc5\xbei\xc4\x87 \xc5\xa1kolovao se u Senju, Zagrebu i Rijeci. U tim je trima gradovima poha\xc4\x91ao srednju \xc5\xa1kolu. Nakon toga je studirao pravo u Parizu, Heidelbergu i Berlinu. U Be\xc4\x8du je doktorirao pravo. Kvalitetno obrazovanje omogu\xc4\x87io mu je brat Gjuro koji je ga cijelo vrijeme financijski podupirao. 1873. bio je odvjetni\xc4\x8dki perovo\xc4\x91a, redovni \xc4\x8dlan Narodne \xc4\x8ditaonice Rie\xc4\x8dke. Od 1874. radio je za Hrvatsku bansku vladu na mjerama za sustavno promicanje gospodarstva u Hrvatskoj. Od 1876. radi kao odvjetnik i javni bilje\xc5\xbenik u Bjelovaru , gdje je bio i posjednikom u turisti\xc4\x8dkom sektoru. Nakon toga se preselio u Su\xc5\xa1ak i Zagreb,  gdje je radio kao javni branitelj. _NEWLINE_Kao vrsnog stru\xc4\x8dnjaka iz podru\xc4\x8dja gospodarstva, hrvatski ban Ivan Ma\xc5\xbeurani\xc4\x87 pozvao ga je 1874. u povjerenstvo stru\xc4\x8dnjaka i upravnih vje\xc5\xa1taka, koje je imalo za zada\xc4\x87u predlagati mjere za sustavno promicati gospodarske grane u Hrvatskoj. _NEWLINE_Za boravka na Su\xc5\xa1aku 1888. postao je predsjednikom Primorskog planinarskog dru\xc5\xa1tva. \xc4\x8cetiri godine poslije ure\xc4\x91ivao je dvojezi\xc4\x8dni (hrvatsko-talijanski) politi\xc4\x8dki list Kvarner/Il Quarnero._NEWLINE_Bio je 1894. zastupnik koprivni\xc4\x8dkog kotara u Hrvatskom saboru. U svojem politi\xc4\x8dkom i dru\xc5\xa1tvenom djelovanju tijekom \xc5\xbeivota bio je jedan od ve\xc4\x87ih financijera izgradnje Star\xc4\x8devi\xc4\x87eva doma te dioni\xc4\x8dar tvornice cikorije Franck. Tako\xc4\x91er se je istaknuo kao katoli\xc4\x8dki laik, posebno kao sudionik Prvoga hrvatskog katoli\xc4\x8dkog sastanka, odr\xc5\xbeana u Zagrebu, 1900. godine. Ivanov brat Gjuro tih godina nije bio zadovoljan politi\xc4\x8dkim potezima svog mla\xc4\x91eg brata._NEWLINE_Bio je vlasnikom i izdava\xc4\x8dem dnevnog lista, glasila Stranke prava Hrvatske domovine. Osnovao je i ure\xc4\x91ivao list Hrvatski narod. Oba lista pokrenuo je nakon raskola u Stranci prava. _NEWLINE_Nakon \xc5\xa1to su Vladimir Vidri\xc4\x87 i drugi \xc4\x91aci prosvjedno spalili ma\xc4\x91arsku zastavu, na su\xc4\x91enju studenoga 1895. godine branili su ih Ivan Ru\xc5\xbei\xc4\x87 i ugledni zagreba\xc4\x8dki odvjetnici Marijan Deren\xc4\x8din, August Haramba\xc5\xa1i\xc4\x87, Kornitzer, M. Petra\xc4\x8di\xc4\x87, Franko Poto\xc4\x8dnjak, \xc5\xa0ime Mazzura i Mile Star\xc4\x8devi\xc4\x87.\n_START_SECTION_\nOstav\xc5\xa1tina\n_START_PARAGRAPH_\nHrvatsku kulturu veliki skuplja\xc4\x8d umjetnina Ivan Ru\xc5\xbei\xc4\x87 trajno je zadu\xc5\xbeio jednim velikim poklonom od 33 slike i jednim Meduli\xc4\x87evim crte\xc5\xbeom.Strossmayerovoj galeriji umjetnina, (to je po mi\xc5\xa1ljenju Ra\xc4\x8dkoga bio najvrjedniji dar Strossmayerovoj galeriji). Ivan Ru\xc5\xbei\xc4\x87 bio je pasionirani ljubitelj umjetnosti, tako da je za svojih \xc4\x8destih boravaka u Italiji nakupovao je znatan broj slika._NEWLINE_Dr. Ivan Ru\xc5\xbei\xc4\x87  sahranjen je 23. sije\xc4\x8dnja 1915., na zagreba\xc4\x8dkom groblju Mirogoj.'